b'\n_START_ARTICLE_\nKo se je dan videl skozi no\xc4\x8d\n_START_SECTION_\nVsebina\n_START_PARAGRAPH_\nRoman se dogaja konec avgusta kmalu po 2. svetovni vojni nekje na Dolenjskem. V uvodu avtorica pojasni razloge in \xc5\xbeelje, ki so jo gnale ob pisanju romana._NEWLINE_V prvem delu z naslovom Pro\xc5\xa1nje skozi sedem poglavij uradnik Peter pomaga ljudem. Voja\xc5\xa1ki poro\xc4\x8dnik ga prosi, naj mu pomaga pripraviti pogreb za hudo bolno \xc5\xbeeno Marjetko. Ker je poro\xc4\x8dnik z Marjetko grdo ravnal, se Peter razburi in ga zapodi iz pisarne, \xc4\x8de\xc5\xa1 da naj raje pomaga \xc5\xbeeni, da bo ozdravela. Po pomo\xc4\x8d pridejo tudi Ne\xc5\xbea, ki \xc4\x8daka svojega sina, da ga odpo\xc5\xa1ljejo iz vojske, Mari\xc4\x8da, ki mora po krivici odpla\xc4\x8devati visok davek, Jo\xc5\xbeica, ki se bo kmalu za\xc4\x8dela \xc5\xa1olati na vi\xc5\xa1ji \xc5\xa1oli, Jera, ki potrebuje zdravila, zblaznela Verona, ki i\xc5\xa1\xc4\x8de svojo h\xc4\x8der in Katarina, ki \xc5\xbeeli novo u\xc4\x8diteljico v \xc5\xa1oli. Zadnja je pisateljica, ki prosi Petra, naj jo pospremi do ljudi, ki so v vojni do\xc5\xbeiveli te\xc5\xbeke preizku\xc5\xa1nje, da bi jih poslu\xc5\xa1ala in njihove zgodbe zapisala._NEWLINE_V drugem delu z naslovom Sre\xc4\x8danja pripoveduje pisateljica sama. Opisuje pot do ljudi, ki bi bili pripravljeni svojo \xc5\xbealostno zgodbo iz vojne deliti z njo. Ves \xc4\x8das jo vodi in usmerja Peter. \xc5\xbde na za\xc4\x8detku poti izvesta, da je Marjetka umrla. Pretresena poslu\xc5\xa1ata zgodbe o umorih partizanskih u\xc4\x8diteljev, o pogumni Slapnikovi materi in pohabljenemu Vilku, Ani in njenem bratu Tinetu, o po\xc5\xbegani vasi ter o zavednih \xc5\xbeenah, ki so organizirale partizanske mitinge. Ob koncu svojo zgodbo zaupa tudi Peter, in sicer o tem, kako ga je izdal prijatelj in kako se je komaj re\xc5\xa1il nad prepadom. Na poti domov se Marjetki doma dogovorijo o pogrebu._NEWLINE_Tretji del nosi naslov Iskanje. Petra in pisateljico na poti domov ujame hudo neurje in zaideta s poti. V gozdu sre\xc4\x8data noro Verono, ki obupano i\xc5\xa1\xc4\x8de svojo h\xc4\x8der Marto, pri tem jo do smrti zadane strela. Po nevihti pisateljica kon\xc4\x8dno pride v gosti\xc5\xa1\xc4\x8de, kjer preno\xc4\x8di. Kr\xc4\x8dmarica ji razkrije svoj na\xc4\x8drt. \xc5\xbdeli ustanoviti dom po\xc4\x8ditka za vse ljudi, ki so pre\xc5\xbeiveli vojne grozote. Naslednji dan z mrtva\xc5\xa1kimi vozovi pripeljejo krsti, v katerih le\xc5\xbeita Verona in Marjetka. Veliko ljudi se \xc5\xbeeli \xc5\xa1e zadnji\xc4\x8d posloviti od njiju. Potem kr\xc4\x8dmarica pri kosilu tudi Petru razkrije na\xc4\x8drt, on pa ji obljubi, da ji bo pomagal. Pisateljica se odpravi na pot proti domu.'